C 253/2
ET
Euroopa Liidu Teataja
18.7.2023
EUROOPA ANDMEKAITSEINSPEKTOR Euroopa Andmekaitseinspektori arvamuse kokkuvõte soovituse kohta võtta vastu nõukogu otsus, millega antakse luba alustada läbirääkimisi digikaubanduspõhimõtete üle Korea Vabariigi ja Singapuriga (2023/C 253/02) (Arvamuse täistekst inglise, prantsuse ja saksa keeles on Euroopa Andmekaitseinspektori veebilehel https://edps.europa.eu)
14. aprillil 2023 esitas Euroopa Komisjon soovituse nõukogu otsuse kohta, millega antakse luba alustada läbirääkimisi digikaubanduspõhimõtete üle Korea Vabariigi ja Singapuriga.
Selle soovituse eesmärk on volitada komisjoni alustama läbirääkimisi Korea Vabariigiga ja Singapuriga, et kehtestada elektrooniliste vahendite abil toimuva kaupade ja teenuste kaubanduse siduvad põhimõtted.
Need läbirääkimised võivad hõlmata usalduspõhiseid piiriüleseid andmevooge, andmete lokaliseerimise nõudeid ja isikuandmete kaitset.
Euroopa Andmekaitseinspektor tuletab meelde, et kuna isikuandmete kaitse on liidus põhiõigus, ei saa selle üle pidada ELi kaubanduslepingute raames läbirääkimisi.
Andmekaitset käsitlevad dialoogid ja kolmandate riikidega peetavad kaubandus­ läbirääkimised võivad üksteist täiendada, kuid peavad toimuma eraldi.
Isikuandmete liikumist ELi ja kolmandate riikide vahel tuleks võimaldada andmekaitset käsitlevates liidu õigusaktides sätestatud mehhanisme kasutades.
Euroopa Andmekaitseinspektor tuletab meelde, et 2018. aastal kiitis komisjon heaks horisontaalsed sätted piiriüleste andmevoogude ja isikuandmete kaitse kohta kaubandusläbirääkimistel.
Euroopa Andmekaitseinspektor on arvamusel, et need sätted on avalike ja erahuvide tasakaalustatud kompromiss, sest võimaldavad EL-il võidelda digikaubanduse protektsionistlike tavade vastu kolmandates riikides, tagades samas, et kaubanduslepingutega ei saa vaidlustada ELi põhiõiguste hartaga ja isikuandmete kaitse ELi õigusaktidega tagatud kõrgetasemelist kaitset.
Euroopa Andmekait­ seinspektor mõistab soovituse põhjal, et läbirääkimisi andmevoogude ja andmekaitse üle tuleks alustada eesmärgiga leppida kokku sätetes, mis on kooskõlas nende horisontaalsete sätetega.
Selguse huvides soovitab Euroopa Andmekait­ seinspektor viidata otse nendele horisontaalsetele sätetele.
Lisaks märgib Euroopa Andmekaitseinspektor konkreetsemalt seoses Korea Vabariigiga, et komisjon on juba 2021. aastal teinud sellele riigile kaitse piisavuse otsuse.
Sellest tulenevalt võib isikuandmeid edastada Euroopa Majanduspiirkonna (EMP) vastutavalt või volitatud töötlejalt Korea Vabariigis asuvatele organisatsioonidele, mis on hõlmatud kaitse piisavuse otsusega, ilma täiendava loata.
Seega soovitab Euroopa Andmekaitseinspektor täpsemalt selgitada, miks peetakse Korea Vabariigi korral vaatamata kaitse piisavuse otsusele vajalikuks pidada täiendavaid läbirääkimisi piiriüleste andmevoogude ja andmekaitse teemal.
Samuti mõistab Euroopa Andmekaitseinspektor läbirääkimisjuhiseid ja horisontaalseid sätteid nii, et need võimaldavad nõuetekohaselt põhjendatud juhtudel võtta meetmeid, mis nõuaksid vastutavatelt või volitatud töötlejatelt isikuandmete säilitamist ELis/EMPs.
Euroopa Andmekaitseinspektor tuletab meelde, et ta soovitas hiljuti koos Euroopa Andmekaitse­ nõukoguga, et ELis/EMPs asuvatelt vastutavatelt ja volitatud töötlejatelt, kes töötlevad elektroonilisi terviseandmeid komisjoni ettepaneku (ühtse Euroopa terviseandmeruumi kohta) kohaldamisalas, tuleks nõuda nende andmete säilitamist ELis/EMPs, ilma et see piiraks võimalust edastada isikuandmeid kooskõlas isikuandmete kaitse üldmääruse V peatükiga.
Kahtluste vältimiseks soovitab Euroopa Andmekaitseinspektor läbirääkimisjuhistes selge sõnaga selgitada, et läbiräägitavad eeskirjad ei tohiks takistada ELi või liikmesriike võtmast nõuetekohaselt põhjendatud juhtudel meetmeid, mis nõuaksid vastutavatelt või volitatud andmetöötlejatelt isikuandmete säilitamist ELis/EMPs.